Η κλινική σημασία του αλλεργιολογικού χάρτη σε ασθενείς με αλλεργική ρινίτιδα
Authors: Κατσιμπρής Πέτρος 
Published: November 2022

Η αλλεργική ρινίτιδα αποτελεί ένα παγκόσμιο πρόβλημα υγείας με σημαντικό κοινωνικό-οικονομικό κόστος, ανεξάρτητα εθνικής και φυλετικής προέλευσης, ενώ προσβάλλει και όλες τις ηλικιακές ομάδες. Η αλλεργική ρινίτιδα αποτελεί μία συμπτωματική πάθηση της ρινός, λόγω IgE μεσολαβούσης φλεγμονής, μετά από έκθεση του επιθηλίου της ρινός σε εισπνεόμενα αεροαλλεργιογόνα. Χαρακτηρίζεται από συμπτώματα ρινικά-ρινική καταρροή (πρόσθια ή οπίσθια), πταρμοί, ρινική απόφραξη, κνησμός στη μύτη και το φάρυγγα-, οφθαλμικά -ερυθρότητα, κνησμός, δακρύρροια, και γενικά συμπτώματα –κεφαλαλγία, βήχας. Τα αεροαλλεργιογόνα αποτελούν φυσικά προϊόντα και παρουσιάζουν μεγάλες γεωγραφικές και κλιματικές διακύμανσεις. Η απελευθέρωση αεροαλλεργιογόνων παρουσιάζει διαφορές γεωγραφικές από περιοχή σε περιοχή ακόμα και μέσα στην ίδια χώρα και μεταβολές από χρόνο σε χρόνο. Τα ημερολόγια γύρης-αλλεργιολογικοί «χάρτες»- έχουν αποδειχθεί σημαντικά στη διαχείριση των ασθενών με αλλεργική ρινίτιδα, καθώς διαφορές στα αερομεταφερόμενα αλλεργιογόνα υπάρχουν όχι μόνο μεταξύ διαφορετικών χωρών αλλά και μεταξύ περιοχών της ίδιας χώρας. Η καταγραφή των συγκεντρώσεων των αεροαλλεργιογόνων (κοκκοι γύρης και σπόρια μυκήτων) πραγματοποιείται με τη χρήση ογκομετρικής παγίδας 7 ημερών συνεχούς καταγραφής. Οι σκοποί της παρούσης διδακτορικής διατριβής είναι οι ακόλουθοι:1ον. Η ανίχνευση των συγκεντρώσεων των εισπνεόμενων αερο-αλλεργιογόνων και η δημιουργία του αλλεργιολογικού «χάρτη» της περιοχής για χρονικό διάστημα τριών ετών για πρώτη φορά, λόγω απουσίας επιδημιολογικών μελετών στον Ελλαδικό χώρο και πλήρης έλλειψη ελέγχου και καταγραφής ειδικότερα στην περιφέρεια της Ανατολικής Μακεδονίας-Θράκης, μετά από συνδυασμό αεροβιολογικών και μετεωρολογικών δεδομένων.2ον. Η «επικύρωση» (validation) και προσαρμογή των ειδικών ερωτηματολογίων για την διερεύνηση της επίδρασης της αλλεργικής ρινίτιδας στην ποιότητα ζωής των ασθενών -RQLQ και mini-RQLQ- για πρώτη φορά στον Ελληνικό πληθυσμό, τόσο σε ενήλικες όσο και σε παιδιατρικούς ασθενείς με αλλεργική ρινίτιδα και κατά συνέπεια η ανάπτυξη των ελληνικών εκδόσεων των ερωτηματολογίων RQLQ και mini-RQLQ για κλινικούς και ερευνητικούς σκοπούς. Στόχοι η διερεύνηση της αξιοπιστίας και η προσαρμογή τους για χρήση στον Ελλαδικό πληθυσμό, η αποκάλυψη και συζήτηση των διαφορών που παρουσιάζουν, η αξιολόγηση των ψυχομετρικών χαρακτηριστικών τους και τέλος η αξιολόγηση της επίδρασης της αλλεργικής ρινίτιδας στην ποιότητα ζωής και την ψυχολογική κατάσταση των ασθενών σε σχέση με την ηλικία (παιδιά, έφηβοι και ενήλικες) και το φύλο και οι αλλαγές τους μετά τη θεραπεία.3ον. Η διερεύνηση της κλινικής σημασίας του αλλεργιολογικού χάρτη στον πληθυσμό της περιοχής μέσα από την εκτίμηση των συμπτωμάτων σε ασθενείς με αλλεργική ρινίτιδα και η επακόλουθη συσχέτιση των ανιχνεύσιμων αεροαλλεργιογόνων με τη συμπτωματολογία του ασθενούς. Οι παραπάνω πληροφορίες είναι κλινικά σημαντικές για την κατάλληλη διαγνωστική και θεραπευτική προσέγγιση των αλλεργικών ασθενών και τονίζουν την κλινική σημασία των αλλεργιολογικών χαρτών στην καθημερινή κλινική πράξη.